Batswana ba tshwanetse go itlhokomela ka keresemose
Batswana ba kopilwe go nna le boikarabelo ka malatsi a keresemose le ngwaga o mosha. Fa a bua mo phutegong ya kgotla kwa Taung ya go eleletsa morafe malatsi a mantle a keresemose, Kgosi Lebogang Masie o supile fa e le malatsi a a molemo thata. O ne a tlhalosa fa ba tshwenngwa ke gore ka malatsi a keresemose bangwe ba baka kutlobotlhoko ka dintwa, nnotagi le dikotsi. Kgosi Masie o ne a gakolola morafe go fetoga ka 2018. A re se se ka thusa motse go gatela pele. Sub Inspector Rebaone Matshaba wa sepodisi mo Ramotswa o supile fa tiro ya bone e le go lwantsha borukutlhi. A re ba lemogile gore ka malatsi a botsalo jwa Morena, dikgang tse di amang thata ke tsa dikotsi tse di felelang di baka tatlhegelo ya botshelo. Sub Inspector Matshaba o ne a tlhalosa gore dikotsi tse di amang Batswana di bakwa ke go nwa, go tsaya diritibatsi le go taboga ka lebelo le le kwa godimo. O ne a gakolola morafe gore ba tshwanetse go obamela matshwao a tsela ka dinako tsotlhe. O kopile setshaba go nna le boikarabelo le go kgweetsa sentle go tlhokomela matshelo a bone le a bapagami. BOKHUTLO